Karl Steinar Valsson , yfirlögregluþjónn miðlægrar rannsóknardeildar lögreglunnar á höfuðborgarsvæðinu segir mikilvægt að innlend og erlend lögregluembætti vinni saman að rannsókn á stafrænu kynferðisofbeldi gegn börnum . Sérstakt rannsóknarteymi verður stofnað á næsta ári innan kynferðisbrotadeildarinnar sem mun rannsaka þessi mál . mbl.is / Eggert Lögreglan á höfuðborgarsvæðinu er með sjö mál til rannsóknar þar sem íslenskir karlmenn hafa keypt eða hlaðið niður barnaníðsefni á netinu . Nokkrir hafa verið handteknir vegna rannsóknanna . Þetta kom meðal annars fram í erindi Karls Steinars Valssonar , yfirlögregluþjóns miðlægrar rannsóknardeildar lögreglunnar á höfuðborgarsvæðinu , á alþjóðlegri ráðstefnu í Háskólanum í Reykjavík í dag þar sem fjallað er um stafrænt kynferðisofbeldi gegn börnum út frá ýmsum hliðum . Sérstakt sérfræðiteymi stofnað Stofnun sérstaks teymis innan kynferðisbrotadeildarinnar sem mun eingöngu rannsaka stafrænt kynferðisofbeldi gegn börnum er langt komin og mun taka formlega til starfa á næsta ári . Þrír sérfræðingar munu starfa í teyminu að sögn Karls Steinars . Undirbúningur hefur staðið yfir allt frá því að breytingar voru gerðar á kynferðisbrotadeild lögreglunnar árið 2008 . Stofnun teymisins kallaði á skoðun erlendis að sögn Karls Steinars og hefur lögreglan átt í samstarfi við Interpol , Europol og hollensku og dönsku lögregluna og fengið ráðleggingar um hvernig hagkvæmast er að haga rannsókn í brotamálum sem þessum . Stafrænt kynferðisofbeldi er fjölþætt en í einföldu máli má segja að það eigi sér stað þegar myndum eða myndböndunum sem sýna börn á kynferðislegan hátt er dreift á netinu . „ Eðli þessara brota er þannig að það hefur ekki verið að okkar mati nægilega vel unnið í því . Þessi brot eru sjaldnast kærð til lögreglu heldur þurfum við að sækja þau og vinna þau svolítið öðruvísi auk þess sem þetta krefst annarrar þekkingar og reynslu , “ segir Karl Steinar , en teymið mun samanstanda af lögreglumönnum og tölvu - og tæknisérfræðingum . „ Öðruvísi náum við ekki árangri , “ bætir hann við . Lögreglan á höfuðborgarsvæðinu er með sjö mál til rannsóknar þar sem íslenskir karlmenn hafa keypt eða hlaðið niður barnaníðsefni á netinu . Nokkrir hafa verið handteknir vegna rannsóknanna.mbl.is / Golli Teymið mun leggja áherslu á innlenda jafnt sem erlenda samvinnu . „ Þessi brotaflokkur er þannig að það er mjög auðvelt fyrir lögregluembættin að vinna saman að þessum málaflokki . Ef það eru einhverjir glæpir sem lögregluembætti ættu að sameinast um að berjast gegn er það stafrænt kynferðisofbeldi gegn börnum , “ segir Karl Steinar . Þá mun Europol vinna ákveðna vinnu fyrir íslensku lögregluna um greiningu á ábendingum sem koma frá Bandaríkjunum og fulltrúar Interpol munu koma til landsins næsta vor og halda sérstakt námskeið . Auk þess hefur verið samið við dönsk lögregluyfirvöld um að hafa eftirlit með því hversu mikið er keypt og hlaðið niður af barnaníðsefni hér á landi . Það hefur nú þegar skilað sér í þeim málum sem lögreglan hefur verið með til rannsóknar síðan í haust .